Benny Engelbrecht (S), 2015-04-30:
Tak, formand.
Enhedslisten har fremsat forslag om at forlænge afgiftsfritagelsen for elbiler m.m. i foreløbig 4 år.
Som Tinget og i hvert fald ordførerne her nok allerede er opmærksomme på, har regeringen, som det blev offentliggjort i går, besluttet, at finanslovsforslaget for 2016 skal indeholde en 1-årig forlængelse af afgiftsfritagelsen for elbiler i 2016, og at finansieringen findes som led i finanslovsforslaget for 2016.
Regeringen har samtidig besluttet, at el- og brintbiler efter 2016 skal indpasses i de generelle regler for registrerings- og ejerafgift, og at det er over en længere indfasningsperiode.
Dermed skaber vi også den langsigtede sikkerhed omkring afgiftsreglerne for el- og brintbiler, som branchen efterspørger.
Det skal fortsat være attraktivt for danskerne at vælge en elbil, så vi kan sænke vores energiforbrug og reducere vores udledning af drivhusgasser.
Det siger sig selv.
I 2014 blev der solgt omkring 1.600 elbiler, og det er lige så mange, som der blev solgt i årene 2011 til og med 2013 tilsammen.
Jeg glæder mig over dette mindre gennembrud for elbilerne, som peger på, at de så småt er ved at blive konkurrencedygtige.
I min optik peger dette mindre gennembrud også på, at den rigtige løsning ikke er en forlængelse af afgiftsfritagelsen i 4 år.
4 år er lang tid, og et teknologisk gennembrud sammen med en afgiftsfritagelse kan hurtigt medføre et stort statsligt mindreprovenu og en uheldig stor konkurrencefordel for elbilerne i forhold til de øvrige drivmidler.
Det er desværre ikke en mulighed.
Det ville ellers være belejligt, hvis der lå omkring 2,5 mia. kr., der ikke var disponeret, og som vi kunne bruge på en løsning, men det gør der ikke, og pengene skal derfor findes et andet sted.
Jeg vil også gerne benytte lejligheden til at kommentere bemærkningerne til beslutningsforslaget om, at regeringen grundlæggende ikke har gennemført initiativer, der skal begrænse transportens CO2-udledning.
Som Enhedslisten selv anfører, har regeringen bl.a. forlænget afgiftsfritagelsen for el- og brintbiler fra 2013 til 2015.
Som led i aftalen for finansloven for 2015 blev der afsat i alt 14 mio. kr. til tilskud til elbusser i perioden 2015-2017 under puljen til klimatiltag.
Ved samme lejlighed blev der afsat 13 mio. kr. til initiativer inden for erhvervsrettet indsats for grøn rapport, krav til det offentliges indkøb af køretøjer samt energirigtig transport i trafikselskaber og kommuner.
Som Enhedslisten selv anfører, har vi gennemført flere tiltag for at fremme den kollektive transport.
Det reducerer alt andet lige biltrafikken.
På EU-niveau har regeringen aktivt støttet og fremmet en ambitiøs, grøn klima- og energipolitik i EU.
På transportområdet har vi bl.a. støttet de nu vedtagne stramme krav til bilers CO2-udledning.
Vi kan også se, at det går den rigtige vej, CO2-udledningen fra vejtransporten er faldende.
Det skyldes bl.a., at nye bilers CO2-udledning er faldet markant de senere år.
Regeringen arbejder for at sikre, at vejtransportens CO2-kurve fortsætter nedad, og det skal bl.a. ske ved fortsat at fremme køretøjer på alternative drivmidler.
Derfor vil regeringen som nævnt foreslå en 1-årig forlængelse af afgiftsfritagelsen for elbiler og indpasning i de generelle regler over en årrække.
Regeringen kan derfor ikke tilslutte sig en 4-årig forlængelse eller den foreslåede finansiering.
Regeringen kan derfor ikke støtte Enhedslistens forslag.